August Ferdinand Möbius
August Ferdinand Möbius var en tysk matematiker og astronom. Han studerede ved universitetet i Leipzig og fra 1813 i Göttingen hos Gauss. I 1816 blev Möbius ekstraordinær professor i astronomi i Leipzig og i 1844 ordinær professor. Möbius publicerede vigtige arbejder i astronomi, men er dog mest kendt som matematiker. Han har leveret banebrydende bidrag til projektiv og affin geometri og er bl.a. kendt for at have indført homogene koordinater og for sin diskussion af projektive transformationer.
I kompleks funktionsteori har han lagt navn til de såkaldte Möbius-transformationer. Med bidrag til teorien for flader regnes Möbius som en af pionererne i topologi; bl.a. opdagede han i 1858 en grundlæggende, ikke-orienterbar flade, det såkaldte Möbius-bånd.